המונח "רציפות" מפנה לכאן. לערך העוסק בתפיסה האינטואיטיבית של רצף, ראו רציפות (פילוסופיה).
 המונח "פונקציה רציפה" מפנה לכאן. לערך העוסק במונח בתחום הטופולוגיה, ראו פונקציה רציפה (טופולוגיה).

|  |
| --- |
| 
בערך זהנעשה שימושבסימנים מוסכמיםמתחום המתמטיקה.להבהרת הסימניםראו סימון מתמטי. |

פונקציית הסינוס רציפה בכל נקודה
פונקציית המדרגה אינה רציפה בנקודה x=0
בחשבון אינפיניטסימלי, **רְצִיפוּת** היא תכונה של פונקציה ממשית. נאמר על פונקציה שהיא רציפה אם לכל נקודה בתחום הגבול שווה לערך הפונקציה באותה נקודה. באופן אינטואיטיבי, פונקציה רציפה היא פונקציה שאפשר לצייר את הגרף שלה מבלי להרים את העיפרון מהדף. 

רציפות היא תנאי הכרחי לגזירות, אך לא תנאי מספיק. בנוסף, כל פונקציה אלמנטרית היא פוקנציה רציפה בתחום הגדרתה. 

רעיונות דומים מופיעים באופן כללי יותר במרחבים מטריים ואפילו מרחבים טופולוגיים כלליים, ראו: רציפות (טופולוגיה).

הגדרות
------

פונקציה רציפה בנקודה אם יש לה גבול באותה נקודה והוא שווה לערך הפונקציה, כלומר {\displaystyle \lim \_{x\to x\_{0}}f(x)=f(x\_{0})}. לפיכך, ניתן להגדיר רציפות בשתי גישות שונות, כמו בהגדרת גבול.

תהי f פונקציה המקבלת ומחזירה ערכים ממשיים, המוגדרת בסביבה של \ x\_0.

**הגדרת הרציפות על-פי ויירשטראס באפסילון ודלתא** ({\displaystyle \varepsilon ,\delta }):

הפונקציה f **רציפה** בנקודה x\_0 אם לכל \varepsilon >0 (קטן כרצוננו) קיים \delta>0 מתאים כך שאם {\displaystyle |x-x\_{0}|<\delta } אז {\displaystyle |f(x)-f(x\_{0})|<\varepsilon }.
**הגדרת הרציפות על-פי היינה, בלשון הסדרות**:

הפונקציה f **רציפה** בנקודה x\_0 אם לכל סדרה {\displaystyle \left\{x\_{n}\right\}\_{n=1}^{\infty }} המקיימת {\displaystyle x\_{n}\to x\_{0}} מתקיים {\displaystyle f(x\_{n})\to f(x\_{0})}.
כאמור לעיל, שתי ההגדרות לרציפות שקולות.

פעולות בין פונקציות
-------------------

* סכום והפרש של שתי פונקציות רציפות הן פונקציות רציפות (דהיינו, בכל נקודה בה שתי הפונקציות רציפות, גם פונקציות הסכום וההפרש רציפות).
* מכפלה של שתי פונקציות רציפות היא פונקציה רציפה.
* מנה של שתי פונקציות רציפות היא פונקציה רציפה בתחום הגדרתה, דהיינו בכל נקודה בה הפונקציה במכנה אינה מתאפסת.
* הרכבה של פונקציות רציפות היא פונקציה רציפה.

רציפות בקטע
-----------

אם פונקציה היא רציפה בכל נקודה x\_0 בקטע, אומרים שהיא רציפה בקטע. במקרה כזה מותר למהירות שבה מתקרבים הערכים של f(x) לערכים של {\displaystyle f(x\_{0})} (כשהיא נמדדת בגודל של \delta עבור \varepsilon  נתון) להיות תלויה ב- x\_0. הפונקציה רציפה במידה שווה אם לכל \varepsilon>0 אפשר לבחור את \delta באופן שאינו תלוי ב- x\_0; זוהי תכונה חזקה יותר. מאידך, לפי משפט קנטור, אם פונקציה רציפה בכל נקודה של קטע סגור (ובאופן כללי יותר קבוצה קומפקטית במרחב מטרי), אז היא רציפה במידה שווה.

מקובל לומר שפונקציה רציפה היא פונקציה בקטע ש"אפשר לצייר בלי להרים את העפרון מהדף". תיאור זה נכון לפונקציות רציפות במידה שווה, אבל סתם פונקציה רציפה (המוגדרת על קטע סופי שאינו סגור) עלולה להיות בעלת אורך אינסופי בקטע; למשל הפונקציה {\displaystyle f(x)=\sin(1/x)} בקטע {\displaystyle (0,1]}.

תכונות של פונקציות רציפות
-------------------------

* **משפט ויירשטראס הראשון** אומר כי כל פונקציה שרציפה בקטע סגור חסומה בקטע.
* **משפט ויירשטראס השני** אומר שפונקציה שרציפה בקטע סגור מקבלת בו את המקסימום והמינימום שלה.

שני המשפטים נכונים באופן כללי יותר, עבור פונקציה ממשית רציפה המוגדרת על קבוצה קומפקטית (בכל מרחב טופולוגי).

* **משפט ערך הביניים** אומר כי פונקציה רציפה בקטע מקבלת כל ערך שבין הערכים אותם היא מקבלת בקצות הקטע.
* פונקציה רציפה בקטע סגור אינטגרבילית בו.
* רציפות בנקודה היא תנאי הכרחי (אך לא מספיק) לקיום נגזרת באותה נקודה.

נקודות אי רציפות
----------------

 ערך מורחב – **נקודת אי רציפות**  

נקודה שבה הפונקציה אינה רציפה נקראת **נקודת אי רציפות**. ניתן למיין את נקודות אי הרציפות לשלושה סוגים:

1. **אי רציפות סליקה**: יש לפונקציה גבול בנקודה אך ערך הפונקציה שם שונה מן הגבול, או שהפונקציה כלל אינה מוגדרת באותה נקודה.
2. **אי רציפות מהסוג הראשון**: אין בנקודה גבול, אך קיימים גבולות חלקיים. למשל, אם הפונקציה היא פונקציה ממשית במשתנה יחיד, קיים הגבול מימין, וקיים הגבול משמאל, אך הם שונים זה מזה.
3. **אי רציפות מהסוג השני**: לפחות אחד מהגבולות, משמאל או מימין, אינו קיים.

אפיון קבוצת נקודות הרציפות של פונקציה
-------------------------------------

אם {\displaystyle f\colon X\to Y} פונקציה, כאשר {\displaystyle X,Y} מרחבים מטריים, אזי קבוצת נקודות הרציפות של f היא קבוצת {\displaystyle G\_{\delta }}, דהיינו חיתוך בן מנייה של קבוצות פתוחות. ממשפט הקטגוריה של בייר ניתן להראות שקבוצת המספרים הרציונליים אינה קבוצת {\displaystyle G\_{\delta }}, ולכן אין פונקציה ממשית שרציפה רק במספרים הרציונליים, ואינה רציפה במספרים האי-רציונליים.

דוגמאות
-------

* כל פולינום הוא פונקציה רציפה.
* הפונקציה ערך מוחלט היא רציפה בכל מקום, אך לא גזירה בנקודה x=0.
* פונקציה מעריכית היא פונקציה רציפה (וגזירה אינסוף פעמים).
* סינוס וקוסינוס הן פונקציות רציפות (וגזירות אינסוף פעמים).
* פונקציית מדרגה (שמחזירה 1 למספרים אי-שליליים ו-{\displaystyle 0} למספרים שליליים) איננה רציפה בנקודה x=0.
* פונקציית הערך השלם (המחזירה את הערך הגדול ביותר מבין כל המספרים השלמים הקטנים או שווים ל-x) אינה רציפה לכל x שלם.
* פונקציית דיריכלה אינה רציפה באף נקודה על הישר.
* פונקציית רימן רציפה בכל הנקודות האי רציונליות ואינה רציפה בכל הנקודות הרציונליות.

ראו גם
------

* רציפות במידה שווה
* פונקציה
* נגזרת

קישורים חיצוניים
----------------

* פונקציה רציפה (אנליזה), באתר אנציקלופדיה למתמטיקה (באנגלית)
* פונקציה רציפה, באתר MathWorld (באנגלית)

| חשבון אינפיניטסימלי |
| --- |
| מושגי יסוד | חשבון אינפיניטסימלי • סדרה • סדרה מתכנסת • גבול • סדרת קושי • טור • אינפיניטסימל • שדה המספרים הממשיים • ערך מוחלט • אי-שוויון המשולש • אי-שוויון קושי-שוורץ |
| פונקציות | פונקציה • גרף פונקציה • פונקציה ליניארית • פונקציה מונוטונית • נקודת קיצון •נקודת פיתול •נקודת אוכף • פונקציה קעורה • פונקציה קמורה • פונקציה רציפה • פונקציה רציפה במידה שווה • נקודת אי רציפות • נגזרת • טור טיילור • סדרת פונקציות • התכנסות נקודתית • התכנסות במידה שווה |
| משפטים | משפט בולצאנו-ויירשטראס • משפטי ויירשטראס • משפט קנטור • משפט ערך הביניים • משפט פרמה • משפט רול • משפט הערך הממוצע של לגראנז' • משפט הערך הממוצע של קושי • משפט דארבו • כלל השרשרת • כלל הסנדוויץ' • כלל לופיטל • משפט שטולץ • אריתמטיקה של גבולות |
| האינטגרל | אינטגרל • אינטגרל לא אמיתי • אינטגרל רב-ממדי • המשפט היסודי של החשבון הדיפרנציאלי והאינטגרלי • אינטגרציה בחלקים • שיטות אינטגרציה |
| אנליזה מתקדמת | פונקציה מרוכבת • אנליזה וקטורית • שיטת ניוטון-רפסון • משוואה דיפרנציאלית • טופולוגיה • תורת המידה |
| אנליזה מתמטית • אנליזה וקטורית • טופולוגיה • אנליזה מרוכבת • אנליזה פונקציונלית • תורת המידה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553158805171
* BnF: cb12123565q (data)
* GND: 4183162-7
* LCCN: sh85052334
* LNB: 000193599

 |